এ কথা আর কারও অজানা নেই তৃণমূলে দু’নম্বর কে। কার কথায় দলের সংগঠন চলে বা প্রশাসনের কর্তাব্যক্তিরা চলেন তাও পরিষ্কার ছিল। তবু তৃণমূল নেত্রী মমতা বন্দ্যোপাধ্যায়ের একটি ঘোষণা সবার নজর কেড়েছে। 
হাওড়ার ডুমুরজোলার তৃণমূল ছাত্র-যুবদের সভা থেকে মমতা জানিয়ে দিয়েছেন, ‘‘আমার পরে অভিষেক-শুভেন্দুরা আরও ৫০ বছরের প্রজন্ম তৈরি করবে।’’
এর ব্যাখ্যা যা পাওয়া যাচ্ছে যে, আগামী প্রজন্মের নেতাদের থেকে যে দু’জনের হাতে দলের ব্যাটন তুলে দিয়ে যাবেন মমতা, তাঁরা হলেন, মমতারই ভাইপো ও ডায়মন্ড হারবারের তরুণ সাংসদ অভিষেক বন্দ্যোপাধ্যায় ও নন্দীগ্রামের বিধায়ক ও রাজ্যের পরিবহণ মন্ত্রী শুভেন্দু অধিকারী। 
এই ঘোষণা করে মমতা এক ঢিলে অনেক পাখি মারতে চেয়েছেন বলেই মনে করছে ওয়াকিবহাল মহল। দলের অধিকাংশ নেতা অভিষেককেই মমতার উত্তরসূরী মেনে নিলেও, তাঁর কর্তৃত্ব জেলার কেউ কেউ স্বীকার করতে চাইছিলেন না। কিন্তু মমতার ঘোষণা প্রকারান্তরে অভিষেকের কর্তৃত্বের উপর সিলমোহর। ফলে সংগঠনে তাঁর কথাই শেষ কথা হবে এ নিয়ে আর কোনও ধোঁয়াশা রাখলেন না মুখ্যমন্ত্রী।

এই বিষয়ে অন্যান্য খবর

মুকুল ‘মেড ইন চায়না’! নাম না করেই মমতা-অভিষেকের তীব্র আক্রমণ
মমতা বিজেপি-কে একটি অঙ্কেই বাড়তে দিচ্ছেন, ব্যুমেরাং হলে মুশকিল তৃণমূলেরই


অন্যদিকে, মুকুল রায় দল ছেড়ে যে সব অভিযোগ করেছিলেন, তার অন্যতম ছিল তৃণমূলের পরিবারতন্ত্র। মূলত তিনি পিসি-ভাইপোর দিকেই আঙুল তুলেছিলেন। 
কিন্তু অভিষেকের সঙ্গে শুভেন্দুর নাম এক লপ্তে উচ্চারণ করে মমতা ‘পরিবারতন্ত্রের’ অভিযোগে জল ঢালতে চাইলেন। তাঁর নিজের পরিবারের বাইরেও যে তৃণমূলের ভবিষ্যতের নেতা রয়েছে তাও পরিষ্কার করলেন তৃণমূলনেত্রী।  
শুভেন্দু বিজেপিতে যোগ দিতে পারেন, এমন জল্পনাও কম হয়নি। এখনও সেই জল্পনা জিইয়ে রেখেছে গেরুয়া শিবির। শুভেন্দুকে ভবিষ্যতের নেতা হিসেবে ঘোষণা করে মমতা নন্দীগ্রামের বিধায়ককে নিজের ঘরেই বেঁধে রাখতে চাইলেন। 
অভিষেক বন্দ্যোপাধ্যায়ের ‘অভিষেকের’ জন্যই যুব তৃণমূল কংগ্রেসের সভাপতির পদ থেকে সরে যেতে হয়েছিল শুভেন্দুকে। দু’জনের মধ্যে দূরত্বও বেড়েছিল। কিন্তু মুকুল-উত্তর তৃণমূলে দু’জনকে এই ঘোষণা কতটা কাছে আনল, তা দেখার জন্য আরও কিছুদিন অপেক্ষা করতে হবে।